CELEX: 32013D0226
Language: sk
Date: 2013-05-21 00:00:00
Title: 2013/226/EÚ: Vykonávacie rozhodnutie Rady z  21. mája 2013 , ktorým sa zamieta návrh vykonávacieho nariadenia Rady, ktorým sa ukladá konečné antidumpingové clo na dovoz určitých druhov polyetyléntereftalátov s pôvodom v Indii, na Taiwane a v Thajsku na základe preskúmania pred uplynutím platnosti podľa článku 11 ods. 2 nariadenia (ES) č. 1225/2009 a ktorým sa ukončuje konanie o preskúmaní pred uplynutím platnosti týkajúce sa dovozu určitých druhov polyetyléntereftalátov s pôvodom v Indonézii a Malajzii, a to v rozsahu, v akom by sa návrhom uložilo konečné antidumpingové clo na dovoz určitých druhov polyetyléntereftalátov s pôvodom v Indii, na Taiwane a v Thajsku

23.5.2013   
            
            
               SK
            
            
               Úradný vestník Európskej únie
            
            
               L 136/12
            
         VYKONÁVACIE ROZHODNUTIE RADY
   z 21. mája 2013,
   ktorým sa zamieta návrh vykonávacieho nariadenia Rady, ktorým sa ukladá konečné antidumpingové clo na dovoz určitých druhov polyetyléntereftalátov s pôvodom v Indii, na Taiwane a v Thajsku na základe preskúmania pred uplynutím platnosti podľa článku 11 ods. 2 nariadenia (ES) č. 1225/2009 a ktorým sa ukončuje konanie o preskúmaní pred uplynutím platnosti týkajúce sa dovozu určitých druhov polyetyléntereftalátov s pôvodom v Indonézii a Malajzii, a to v rozsahu, v akom by sa návrhom uložilo konečné antidumpingové clo na dovoz určitých druhov polyetyléntereftalátov s pôvodom v Indii, na Taiwane a v Thajsku
   (2013/226/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1), a najmä jeho článok 9 ods. 4 a článok 11 ods. 2,
   so zreteľom na návrh predložený Európskou komisiou po porade s poradným výborom,
   keďže:
   
               (1)
            
            
               Antidumpingové opatrenia voči dovozu polyetyléntereftalátov (PET) s pôvodom v Indii, Indonézii, Malajzii, na Taiwane a v Thajsku sú v platnosti od roku 2000, pričom boli v roku 2007 obnovené. Zároveň sa v roku 2000 zaviedli vyrovnávacie opatrenia týkajúce sa PET z Indie a v súvislosti s dovozmi z Číny, Iránu, Pakistanu a Spojených arabských emirátov sa tiež zaviedli opatrenia na ochranu obchodu.
            
         
               (2)
            
            
               Preskúmanie pred uplynutím platnosti týchto antidumpingových opatrení sa začalo 24. februára 2012. Preskúmanie pred uplynutím platnosti vyrovnávacích opatrení voči dovozu PET z Indie sa taktiež začalo 24. februára 2012. Rada akceptovala návrh Komisie na zachovanie týchto vyrovnávacích opatrení.
            
         
               (3)
            
            
               Podľa článku 11 ods. 2 nariadenia (ES) č. 1225/2009 (základné antidumpingové nariadenie) platnosť antidumpingového opatrenia končí uplynutím určitej lehoty, pokiaľ nie je stanovené, že uplynutie platnosti opatrenia by pravdepodobne viedlo k pokračovaniu alebo opakovanému výskytu dumpingu a ujmy. V článku 11 ods. 2 sa taktiež uvádza, že o pravdepodobnosti opätovného výskytu dumpingu môžu svedčiť dôkazy o:
               
                           a)
                        
                        
                           pretrvávajúcom dumpingu a ujme, alebo
                        
                     
                           b)
                        
                        
                           o tom, že odstránenie ujmy je čiastočne alebo výlučne spôsobené existenciou opatrení, alebo
                        
                     
                           c)
                        
                        
                           o tom, že okolnosti vývozcov alebo trhové podmienky sú také, že svedčia o pravdepodobnosti ďalšieho poškodzujúceho dumpingu.
                        
                     Článok 11 ods. 2 napokon stanovuje, že v záveroch sa majú náležite zohľadniť všetky relevantné a náležite zdokumentované dôkazy predložené vo vzťahu k otázke, či je pravdepodobné alebo nepravdepodobné, že uplynutie platnosti opatrení by viedlo k pokračovaniu alebo opakovanému výskytu dumpingu a ujmy.
            
         
               (4)
            
            
               Rada súhlasí s tým, že nie je pravdepodobné, že vyvážajúci výrobcovia z Indonézie alebo Malajzie v prípade zrušenia opatrení obnovia v krátkodobom alebo strednodobom horizonte vývoz na trh Únie v poškodzujúcich množstvách za dumpingové ceny.
            
         
               (5)
            
            
               Rada sa však domnieva, že sa nepreukázalo, že zrušenie antidumpingových opatrení voči Indii, Taiwanu a Thajsku by pravdepodobne viedlo k pokračovaniu alebo obnoveniu poškodzujúceho dumpingu. Dospela ďalej k záveru, že opätovné uloženie opatrení by bolo v jasnom rozpore s celkovými záujmami Únie.
            
         
               (6)
            
            
               Rada sa domnieva, že 13 rokov bola v tomto ohľade dostatočne dlhá doba na to, aby sa európsky priemysel prispôsobil globálnej konkurencii a zásadne sa zotavil. Hlavné exportné trhy s PET sa okrem toho rozrastajú a celosvetový dopyt po výrobkoch obaľovaných do PET sa s oživovaním svetovej ekonomiky pravdepodobne ešte zvýši.
            
         
               (7)
            
            
               Rada sa na základe dôkazov uvedených v návrhu domnieva, že výrobnému odvetviu EÚ nie je v súčasnosti spôsobovaná žiadna značná ujma.
            
         
               (8)
            
            
               Rada tiež preskúmala, či je v prípade uplynutia platnosti opatrení pravdepodobné obnovenie ujmy. Rada zastáva názor, že to nie je pravdepodobné. Počas obdobia, na ktoré sa vzťahuje preskúmanie pred uplynutím platnosti, sa zvýšila produktivita. Výrobné odvetvie EÚ má na trhu EÚ trvalo viac ako 70 % podiel a údaje týkajúce sa cien, ziskovosti, návratnosti investícií a peňažného toku sa významne zlepšujú. Z trendov vyplýva, že vývoj na trhu nie je možné považovať za dočasný.
            
         
               (9)
            
            
               Tento celkový vývoj by výrobcom z EÚ umožnil súťažiť s dovozom z dotknutých krajín bez toho, aby došlo k obnove značnej ujmy. Okrem toho počas ostatných rokov došlo k značnému nárastu dovozných cien, v dôsledku čoho sa znižuje cenový tlak.
            
         
               (10)
            
            
               Dovoz z dotknutých krajín nie je významný ani z hľadiska podielu na trhu EÚ (v rámci ORP stále menej ako 4 %) ani v súvislosti s dovozom z iných krajín a predajom zo strany výrobcov z EÚ. Ich ceny sú okrem toho zosúladené s cenami v rámci predaja v EÚ a cenami iného dovozu. Z predložených údajov navyše vyplýva, že z prijatých opatrení mali väčší prospech výrobcovia z tretích krajín ako výrobné odvetvie Únie.
            
         
               (11)
            
            
               Trhový podiel Taiwanu a Thajska sa takmer rovná nule. Vzhľadom na to, že objemy sú tak malé, je pravdepodobné, že dôveryhodnosť sťažností týkajúcich sa dumpingu bude nízka.
            
         
               (12)
            
            
               V prípade dovozu dochádza k značnému nárastu dovozných cien. V sledovanom období vzrástli indické ceny o 29 %, taiwanské ceny o 27 % a thajské ceny o 32 %. V žiadnom z týchto troch prípadov okrem toho nebolo zistené cenové podhodnotenie. Podľa názoru Rady je preto nemožné odôvodnene dospieť k záveru, že tento dovoz spôsobuje ujmu. Rada sa taktiež domnieva, že sa nepreukázalo, že v prípade uplynutia platnosti opatrení by zo strany dotknutých krajín pravdepodobne došlo k opätovnému poškodzujúcemu dovoznému dumpingu.
            
         
               (13)
            
            
               Hoci je v súvislosti s dotknutými krajinami možné konštatovať istú nadmernú kapacitu, Rada nie je presvedčená, že tieto nevyužité kapacity by boli zacielené na EÚ. Dopyt rastie na väčšine veľkých trhov.
            
         
               (14)
            
            
               Pretože sú tieto dlhodobé opatrenia v platnosti, cenová úroveň v EÚ je v porovnaní s inými krajinami vyššia ako na iných veľkých trhoch. Bez týchto opatrení by sa ceny zladili s cenami v iných krajinách. Je nepravdepodobné, že opatrenia na ochranu obchodu v tretích krajinách odklonia významný objem obchodu smerom k EÚ, pretože tieto krajiny nie sú hlavnými svetovými spotrebiteľmi PET. O existencii alebo neexistencii opatrení na ochranu obchodu na iných významných trhoch s PET, akými sú USA a Japonsko, neboli poskytnuté žiadne informácie. Rada sa preto domnieva, že hoci by po uplynutí platnosti opatrení mohlo dôjsť k nárastu dovozu, tento nárast by nebol významný.
            
         
               (15)
            
            
               Podľa posúdenia Rady neboli predložené žiadne presvedčivé dôkazy vo vzťahu k viacerým faktorom, ktoré sú relevantné pre akékoľvek posúdenie toho, či by zrušenie ciel viedlo k opätovnému poškodzujúcemu dumpingu. Medzi tieto faktory patria:
               
                           a)
                        
                        
                           trendy dopytu v tretích krajinách: v prípade Taiwanu napríklad predstavuje vývoz do tretích krajín približne 60 % výrobnej kapacity. Naznačuje to, že trendy týkajúce sa budúceho dopytu v týchto krajinách sú pre posudzovanie relevantné;
                        
                     
                           b)
                        
                        
                           náklady na dopravu a ďalšie faktory, ktoré majú vplyv na ziskovosť: ak sú vývozné trhy tretej krajiny k vývozcovi bližšie ako trh EÚ – východná Ázia je významným trhom, bude to mať vplyv na náklady na dopravu a teda ziskovosť vývozného predaja a relatívnu príťažlivosť trhu EÚ.
                        
                     
         
               (16)
            
            
               Ďalšie faktory poukazujú na to, že je pravdepodobné, že zrušenie opatrení nepovedie k opätovnému dumpingu, ktorý výrobnému odvetviu Únie spôsobí značnú ujmu. Ďalším uplatňovaním anti-subvenčných opatrení voči Indii a antidumpingových opatrení voči Číne a ďalším krajinám sa zachová určitá ochrana výrobného odvetvia Únie. Z povahy obchodu na tomto trhu v minulosti tiež vyplýva, že akýkoľvek nárast vývozu z Indie, Thajska a Taiwanu by skôr ako výrobu EÚ sčasti alebo úplne vytlačil dovoz z tretích krajín.
            
         
               (17)
            
            
               Rada sa domnieva, že je nepravdepodobné, že v prípade uplynutia platnosti opatrení dôjde k opätovnej značnej ujme. Rada preto konštatuje, že kritériá vzťahujúce sa na ďalšie uplatňovanie opatrení podľa článku 11 ods. 2 základného nariadenia nie sú splnené.
            
         
               (18)
            
            
               V článku 21 ods. 1 základného nariadenia sa stanovuje, že rozhodnutie o tom, či si záujem Únie vyžaduje intervenciu, má byť založené na hodnotení všetkých existujúcich záujmov ako celku.
            
         
               (19)
            
            
               Ceny PET sú ovplyvnené viacerými faktormi, ale je jasné, že antidumpingovými opatreniami sa zvýšili náklady na strane odvetvia používateľov. Mnohí používatelia sú podniky na plnenie fliaš a malé a stredné podniky (MSP) s veľmi nízkymi maržami a tieto boli vysokými cenami PET v posledných rokoch závažne postihnuté, pretože PET predstavuje rozhodujúci podiel ich výrobných nákladov. Vysoké náklady mali najväčší dosah na malé podniky na plnenie fliaš, ktoré neboli z dôvodu slabej vyjednávacej pozície schopné preniesť zvýšené ceny na maloobchodníkov a konečných spotrebiteľov. Mnohé z týchto podnikov sú výrazne stratové a stratili veľký počet zamestnancov. V návrhu sa uznáva zhoršujúca sa situácia používateľov a skutočnosť, že ceny PET v EÚ sú vyššie ako na iných významných trhoch. Podľa názoru Rady sa však nepreukázalo, že dotknuté opatrenia nie sú faktorom prispievajúcim k relatívne vysokým cenám PET v Únii.
            
         
               (20)
            
            
               Výrobné odvetvie PET v EÚ je v súčasnosti vysoko koncentrované a čoraz viac vertikálne integrované. Je ziskové a malo by byť medzinárodne konkurencieschopné.
            
         
               (21)
            
            
               Kumulácia opatrení spolu s narastajúcim zlučovaním sa výrobcov PET a spoločností, ktoré vyrábajú obaly z PET, vytvára v EÚ situáciu, v ktorej nie sú pre nezávislé spoločnosti, ktoré vyrábajú obaly z PET a ktoré používajú PET za celosvetovo najvyššie ceny (vzhľadom na existujúci horizontálny efekt na ceny PET), zabezpečené rovnaké podmienky, ako majú ich hlavní konkurenti v tretích krajinách, ktorí majú prístup k PET za nižšie ceny.
            
         
               (22)
            
            
               Používatelia PET majú mimo EÚ veľmi obmedzené zdroje dodávok, pretože sa taktiež zaviedli opatrenia voči dovozu s pôvodom v ďalších tretích krajinách.
            
         
               (23)
            
            
               Rada dospela k záveru, že predĺženie platnosti opatrení jednoznačne nie je v záujme Únie, pretože náklady pre dovozcov, používateľov a spotrebiteľov nie sú voči prínosu pre výrobné odvetvie Únie primerané,
            
         PRIJALA TOTO ROZHODNUTIE:
   Článok 1
   Návrh vykonávacieho nariadenia Rady, ktorým sa ukladá konečné antidumpingové clo na dovoz určitých druhov polyetyléntereftalátov s pôvodom v Indii, na Taiwane a v Thajsku na základe preskúmania pred uplynutím platnosti podľa článku 11 ods. 2 nariadenia (ES) č.1225/2009 a ktorým sa ukončuje konanie o preskúmaní pred uplynutím platnosti týkajúce sa dovozu určitých druhov polyetyléntereftalátov s pôvodom v Indonézii a Malajzii, sa zamieta v rozsahu, v akom by sa návrhom uložilo konečné antidumpingové clo na dovoz určitých druhov polyetyléntereftalátov s pôvodom v Indii, na Taiwane a v Thajsku.
   Článok 2
   Konanie o preskúmaní týkajúce sa dovozu polyetyléntereftalátov s číslom viskozity 78 ml/g alebo vyšším, podľa normy ISO 1628–5, na ktoré sa v súčasnosti vzťahuje číselný znak KN 3907 60 20, s pôvodom v Indii, Indonézii, Malajzii, na Taiwane a v Thajsku, sa ukončuje.
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 21. mája 2013
      
         
            Za Radu
         
         
            predseda
         
         E. GILMORE
      
   
   
      (1)  Ú. v. EÚ L 343, 22.12.2009, s. 51.